ועדת הכלכלה, כנסת 17, פרוטוקול מספר 166, 2007-01-22 12:30

משה כחלון: שלום, אני פותח את ישיבת ועדת הכלכלה.

משה כחלון: על סדר היום הצעה לדיון מהיר של חברת הכנסת אורית נוקד בנושא הורדת ערוצי שידור מחבילת הבסיס של חברת הכבלים.

משה כחלון: ב-15 בינואר החליטה יושבת-ראש הכנסת והסגנים להעביר אלינו את הנושא הזה לדיון מהיר, ואנחנו אכן מקיימים את הדיון היום.

משה כחלון: אני מבקש מחברת כנסת אורית נוקד המציעה, לפתוח בדברים.

אורית נוקד: אני מודה שאני למדתי על הדברים רק מהעיתונות, וחלפו שבועיים מאז שהדברים פורסמו.

אורית נוקד: אם הדברים באמת נכונים, ישנה כאן פגיעה קשה בצרכנים שלא רק שהם ייאלצו לוותר על הערוצים שבהם הם נוהגים לצפות, אלא בעקיפין מדובר פה על ייקור משום שהבנתי שהמחירים נשארים בעינם, אין כאן הפחתה במחירים.

אורית נוקד: האם אנחנו לא מגיעים למצב שחבילת הבסיס מדלדלת הן מבחינת מספר הערוצים, הן מבחינת התוכן, ומאחר והמחיר נשאר אותו הדבר יש כאן עליה במחיר?

משה כחלון: הדברים ברורים, ואני מניח שהתשובות גם תהיינה ברורות.

משה כחלון: מר קמיניץ מנכ"ל הוט, בבקשה.

דוד קמיניץ: אני רוצה לתת רקע לדברים, ואחר כך לומר שיש מהומה על לא מהומה.

אורית נוקד: אין מהומה, בסך הכול יש פה בקשה לדיון מהיר בהתאם לתקנון הכנסת.

דוד קמיניץ: אני אומר מהומה על לא מהומה, כי בינתיים עוד לא ירד אף ערוץ מחבילת הבסיס.

דוד קמיניץ: העיתונים כל יום מעלים ומורידים ערוצים, אבל אם הגענו אז אנחנו נעשה סדר ונמצה את הדיון עד תומו.

אורית נוקד: המטרה היא לשמוע.

דוד קמיניץ: פה אני רוצה לשבח את חברת הוט.

דוד קמיניץ: לכל דיון מגיע מנכ"ל, סמנכ"ל, הם לוקחים את הדיונים ברצינות.

דוד קמיניץ: אם ועדת הכלכלה מזמינה אותם הם מגיעים, ולא חשוב באיזה סוג של דיון מדובר.

אורית נוקד: אדוני המנכ"ל, אני שמחה שאתה לוקח את העניין ברצינות, ואני כולי אוזן לשמוע את מה שאתה אומר.

דוד קמיניץ: אני מתפרנס מזה, זה לא תחביב.

דוד קמיניץ: שנית, יש לי אחריות ל-10,000 בתי אב, וזה כבר מחייב.

דוד קמיניץ: אני רוצה לתת רקע למה שקורה בתעשייה בשביל להבין מה מניע אותנו להפחית עלויות חברת הוט בחמש השנים האחרונות יצרה גירעון של 7 מיליארד שקל.

דוד קמיניץ: הגירעון הזה נבע כתוצאה מתחרות מאוד מאוד אגרסיבית בשוק מול קבוצת בזק.

דוד קמיניץ: ברגע שהלוויין עלה הוט היא זרוע שמאיימת על קבוצת בזק.

דוד קמיניץ: אני מחזיק פה פרוטוקולים של ישיבות board של בזק, שבהם, ואגב, אני מביא מסמכים שהממונה שיחרר לציבור, שבם הדירקטורים אומרים: לא מעניין אותנו כמה אנחנו מפסידים בלוויין, מה שחשוב לנו הוא מה מידת הנזק שנגרמת להוט.

דוד קמיניץ: אלו דברים שהממונה פרסם ולא מיצה את החקירה עד תום.

דוד קמיניץ: כתוצאה מהתחרות הזאת התעשייה הגיעה לאן שהיא הגיעה.

דוד קמיניץ: בין היתר, עלויות התוכן עלו.

דוד קמיניץ: עלויות התוכן עלו מכיוון שנוצרה תחרות.

דוד קמיניץ: מעלויות התוכן נהנים גויים שיושבים בחוץ לארץ.

דוד קמיניץ: אם בעבר שילמנו 200 אלף דולר על ערוץ, המחיר עלה למיליון ול- 2 ול-3 מיליון כתוצאה מהתחרות.

דוד קמיניץ: בסיכומו של עניין, בחמש השנים האחרונות עלויות התוכן עלו מסדר גודל של 460 מיליון בשנה, ל-800 מיליון בשנה.

דוד קמיניץ: כלומר, הוט משלמת בשנה 800 מיליון שקל עלויות תוכן.

דוד קמיניץ: 40% מהיקף ההכנסות שלנו זה רק על עלויות תוכן.

דוד קמיניץ: אין לזה תקדים בשום מדינה בעולם.

דוד קמיניץ: בכל מדינה נאורה עלויות התוכן זה סדר גודל של בין 20% ל-22% מהכנסות החברה.

דוד קמיניץ: אם החברה רוצה להרוויח, והיא חייבת להרוויח בסוף היום, היא חייבת להיות גם יותר יעילה.

דוד קמיניץ: אגב, אין גם תקדים בשום מקום בעולם לגבי כמות הערוצים בחבילת הבסיס בהשוואה לישראל.

דוד קמיניץ: אנחנו רוצים לשפר את התוצאות, ולא על חשבון הצרכן.

דוד קמיניץ: אין שום עניין לפגוע בצרכן.

דוד קמיניץ: במבחן התוצאה כל הסכם שאנחנו מסיימים עם ערוץ זר, אנחנו נכנסים למשא ולמתן.

דוד קמיניץ: אם אני לוקח את הפרסום בעיתונות, אז לפני שלושה חודשים ערוץ "הולמרק" ירד, ו"נשיונאל ג'יאוגרפיק" ירד, ו"פוקס ספורט" ירד, ואני יכול לתת רשימה ארוכה של ערוצים.

דוד קמיניץ: מה שקרה הוא שניהלנו משא ומתן, ואני מאוד שמח שכל הערוצים שהעיתונות כבר הורידה אותם, בסיכומו של יום הבינו שהחגיגה נגמרה, ועם כל הערוצים האלה הגענו להפחתה של 40%, והם נשארו.

דוד קמיניץ: אנחנו בדיוק באותה סיטואציה עם BBC PRIME.

דוד קמיניץ: אנחנו בעיצומו של משא ומתן.

דוד קמיניץ: אני מניח שברגעים אלה יושב בריטי בלונדון ומחייך בהנאה רבה.

דוד קמיניץ: הוא אומר שבאמצע משא ומתן מישהו נותן לו רוח גבית ומחליש את ידה של הוט.

דוד קמיניץ: אני כאן יכול לומר לזכותה של המועצה ושל יורם מוקדי שבכל הערוצים שהזכרתי, פנו למועצה ורצו לדעת האם המועצה תאפשר להוריד את הערוץ או לא תאפשר להוריד את הערוץ, והמועצה אמרה מאוד פשוט: אנחנו נדאג שהלקוח לא ייפגע.

דוד קמיניץ: ואכן, כל ערוץ שאנחנו מורידים מחבילת הבסיס אנחנו מחויבים לבוא למועצה ולקבל אישור של המועצה.

דוד קמיניץ: אם BBC PRIME ירד, אז הציבו בפנינו תנאים, ובין התנאים להעלות ערוץ חלופי במקום BBC PRIME לחבילת הבסיס, לאפשר לכל לקוח אנלוגי שרוצה לעבור לדיגיטאלי למשך 18 חודש באותם תנאים, וכן הלאה.

דוד קמיניץ: בסיכומו של עניין, BBC PRIME עדיין לא ירד.

דוד קמיניץ: אנחנו בעיצומו של משא ומתן, אני לא יודע איך הוא יסתיים.

דוד קמיניץ: אנחנו בשאיפה בשני דברים: לא להוריד ערוצים, לא לפגוע בלקוח.

דוד קמיניץ: אבל, אנחנו לא יכולים לשלם את עלויות התוכן ששילמו בעבר.

דוד קמיניץ: אני לא רוצה להיכנס לשאלה עד כמה זה פוגע בנו ביכולת של הפקות מקור בארץ.

דוד קמיניץ: אנחנו משלמים 170 מיליון בשנה על הפקות מקור, פי 6 מהערוץ הראשון.

אורית נוקד: אם אנחנו באמת חושבים על הצרכנים, למה אתם לא נותנים אפשרות לחבילה בסיסית בכמה עשרות שקלים שכוללת גם את ערוץ 2, ערוץ 10, ועוד כמה ערוצים בודדים?

דוד קמיניץ: זה כבר לא בידנו.

משה כחלון: על זה יורם מוקדי יוכל להשיב לך.

משה כחלון: כבר יצא משהו לדרך.

דוד קמיניץ: יצא מכרז של משרד האוצר לטלוויזיה שמיועד בדיוק למה שאת מעלה.

יורם מוקדי: נמצאים ברשימה: ערוץ 1, ערוץ 2, ערוץ 10, ערוץ 33, וערוץ הכנסת.

יורם מוקדי: לצערי, לא ערוץ 24 שם, ולא ערוץ 9.

דוד קמיניץ: אם אני לוקח חמש שנים אחורה, כמות הערוצים שהתווספו לחבילת הבסיס מול כמות הערוצים שירדו מחבילת הבסיסי, התווספו יותר מערוצים לעומת מספר הערוצים שירדו.

דוד קמיניץ: מבחן התוצאה - לא ירד אף ערוץ בשמונה חודשים האחרונים מחבילת הבסיס.

משה כחלון: אנחנו רק מקווים שאין לכם שום כוונה להוריד בעקבות הדיון הזה.

דוד קמיניץ: אין לי כוונה להוריד, אבל יש לי אחריות של 10,000 בתי אב.

דוד קמיניץ: התעשייה הזאת צריכה בסוף להתפרנס, כי אני מניח שאתה בוודאי לא רוצה לשבת פה בדיון בנושא איך מטפלים בחברה שמפרנסת 10,000 בתי אב, שקרסה.

דוד קמיניץ: אנחנו חייבים לעבור לרווחיות.

דוד קמיניץ: כמובן שצריך לעשות את זה חכם, ובמקרה הזה אנחנו מדברים איך אנחנו מקטינים עלויות על חשבון ספקי תוכן בחו"ל.

חנא סוייד: איך הדיון בוועדה הזאת יכול לתרום לכך שה-BBC PRIME יישאר, ושאתה תרוויח ותוריד עלויות?

חנא סוייד: האם אפשר לחבר את שני הדברים האלה יחד?

דוד קמיניץ: כן, אני חושב שאם המסר שיצא מהוועדה הוא שמצד אחד שהוועדה רוצה שהצרכנים לא ייפגעו, אבל מצד שני היא מבינה את המצוקה של התעשייה, והיא נותנת רוח גבית שהיא באמת חושבת שעלויות התוכן צריכות להגיע למחירים סבירים, אם זה יהיה המסר אז לקראת שיחת ועידה שיש לי היום בערב עם לונדון זה יעזור לי.

דוד קמיניץ: הם גם מפעילים לוביסטים, אני לא יודע אם הם נמצאים פה בחדר או לא.

אורית נוקד: אין לי מושג, אני עשיתי את הדיון הזה על סמך קריאה בעיתון.

דוד קמיניץ: הם מפעילים לוביסטים, והם דואגים להפעיל את כל הלחצים.

דוד קמיניץ: חלק גדול מכל הספין בחודשים האחרונים, ודרך אגב כל יומיים אני קורא דרך העיתון איזה ערוץ עולה, איזה ערוץ יורד, ידינו לא בעניין.

משה כחלון: היו שינויים בערוצים.

משה כחלון: הורידו את ערוץ מצרים, הכניסו ערוץ ספרדי.

משה כחלון: אני מקבל לפה מכתבים מידי פעם.

יורם מוקדי: פה ושם יש שינויים.

דוד קמיניץ: ממש מינורי.

אילן שרוזמן: אלו ערוצים שהיו חלקיים בלבד.

אילן שרוזמן: יש כמה ערוצים שהיו חלקיים בלבד, לא בכול הטריטוריות, ואנחנו עשינו השוואה.

חנא סוייד: אני חושב שערוץ BBC PRIME שונה בהרבה מהרבה ערוצים אחרים.

חנא סוייד: זה ערוץ סולידי.

חנא סוייד: אני באתי לכאן כי אני תמיד צופה בערוץ הזה, ואני חושב שחשוב שהוא יישאר.

דוד קמיניץ: אני מוכרח להגיד שאנחנו עושים את כל המאמץ שהערוץ הזה יישאר.

דוד קמיניץ: אנחנו במשא ומתן אינטנסיבי כי חייבים לקחת החלטה עד מחרתיים, כך אנחנו מחויבים על-פי ההסכם.

דוד קמיניץ: בוודאי שאנחנו מבינים שאנחנו לא רוצים לאבד לקוחות.

דוד קמיניץ: הרי אם BBC PRIMEיורד אצלנו, תהיה אלטרנטיבה ללקוחות לעבור לחברת הלוויין.

דוד קמיניץ: אני רוצה לנהל משא ומתן כדי להגיע לסיכום ראוי, ולא רק למצב שאני מעביר הרבה כסף לספקי חו"ל, ואנחנו נמשיך לדשדש בבוץ עוד שלוש או ארבע שנים ונהיה בכותרות בנושא הסכם מימון עם הבנקים.

דוד קמיניץ: זה הספיק לנו פעם אחת, אנחנו לא בנויים לעוד סיבוב כזה.

יורם מוקדי: מנסיון שלנו אני יכול לומר כי כל פעם שהוט רוצה להוריד ערוץ, מתכוונת להוריד ערוץ, וגם מבקשת מהמועצה לאשר, כמעט תמיד הערוץ לא יורד.

יורם מוקדי: אנחנו גורם באמצע הדרך באיזשהו משא ומתן בין שני צדדים, כאשר כל אחד רוצה לשפר את מצבו.

יורם מוקדי: המדיניות שלנו היתה כל הזמן שאנחנו לא נהיה אלה שנעמיד את חברות הכבלים במצב בלתי אפשרי מול גורמים בחו"ל כשנחייב שידורו של ערוץ מסוים.

יורם מוקדי: העמדה הזאת הוכיחה את עצמה כי בכל המקרים בסוף הערוץ כן שודר, והם הצליחו להתייעל.

יורם מוקדי: זה מצב שבו גם הצופה מרוויח בסופו של דבר, וגם חברת הוט אולי מתחילה להתייעל.

יורם מוקדי: אנחנו כמועצה לא נותנים להוט להתייעל בהרבה מאוד גזרות.

יורם מוקדי: אנחנו לא נותנים לה להתייעל בהפקות מקור, והוועדה הזאת יודעת שחברת הוט עומדת במלוא חובותיה בהפקות מקור כבר כמה שנים והיא לא באה לוועדה הזאת לקבל הקלות, בגלל המדיניות שלנו שאומרת שהם לא יוכלו להתייעל בתחום הפקות המקור.

יורם מוקדי: אנחנו גם לא נותנים להתייעל גם בתחום שירות לצרכן.

יורם מוקדי: גם אנחנו מציקים לה בתחום השירות לצרכן, גם התחרות מציקה לה בשירות לצרכן.

יורם מוקדי: אני חושב שאפשר להסכים שאנחנו לא רוצים שהיא תתייעל בשירות לצרכן כשזה יבוא על חשבון לצרכן.

יורם מוקדי: חברת הוט נותנת היום שירות יותר טוב, ואני בטוח שגם יש לה מה להשתפר.

יורם מוקדי: אנחנו כן נותנים לה להשתפר ברכש הזר כי התעשייה הזאת - גם יס וגם הוט - נכנסה לסחרור מחירים מטורף.

יורם מוקדי: שמעתם פה כבר בוועדה הזאת שנציגים של חברות ישראליות בחו"ל מתקבלים תמיד בקבלת פנים ממלכתית ממש, כי הם הלקוחות שמשלמים פר נפש את המחירים הגבוהים יותר.

אתי בנדלר: האם לא חל שינוי עדיין?

יורם מוקדי: חל תהליך של שפיות, של חזרה לפרופורציות, וזה ההליך שמנהלות חברות הכבלים, וגם חברת יס.

יורם מוקדי: כלומר, לשלם את מה שבאמת צריך לשלם פר נפש.

יורם מוקדי: הם עדיין לא שם, אנחנו יודעים כמה הם משלמים עדיין עבור ערוצים, ומהם המחירים המקובלים בעולם.

יורם מוקדי: אבל, זה תהליך שאנחנו כמועצה כעיקרון לא צריכים להפריע להם, אלא רק לברך.

יורם מוקדי: כלומר, תתייעלו ברכש הזר, אל תגעו בהפקות המקור, ותתמקדו במה שחשוב, במיוחד שאלו חברות שהמילים "בטיפול נמרץ" הן מילים עדינות.

יורם מוקדי: תבל קרסה, וכבר היתה חברה שכמעט נעלמה לגמרי, והיום היא בבעלות הבנקים לפני המיזוג עם הכבלים.

יורם מוקדי: ערוץ ה- BBC PRIME לא עלה ביוזמת המועצה לשידורי כבלים ולוויין.

יורם מוקדי: היא לא מועצה שקובעת איזה ערוץ יעלה, ואיזה ערוץ ירד.

יורם מוקדי: הוא עלה ביוזמת הכבלים, והוא גם יכול לרדת ביוזמת הכבלים, והמועצה היא לא קומיסר התוכן שאומר: הערוץ הזה הוא הכי חשוב.

יורם מוקדי: אגב, לפי הנתונים שלנו הערוץ הזה הוא לא בעשירייה הראשונה מבחינת רייטינג הצופים, וגם לא בעשירייה השנייה מבחינת רייטינג הצופים.

יורם מוקדי: אבל, עדיין כאשר יש כמות מסוימת של צופים שאוהבת ערוץ, הערוץ הזה חשוב להם ויקר להם.

יורם מוקדי: ומה אנחנו כמועצה יכולים לעשות?

יורם מוקדי: קודם כל, לאפשר ללקוח שרוצה לעזוב את הכבלים בגלל שהורידו לו ערוץ שהוא אוהב והוא משמעותי בעיניו, פשוט לקום וללכת ולעזוב.

יורם מוקדי: כמועצה אנחנו מחויבים לזה מבחינה צרכנית, כך אני רואה את תפקידי.

יורם מוקדי: שנית, לשאול את הוט איזה אלטרנטיבות היא נותנת לצרכנים בתחום הזה של שידורים.

יורם מוקדי: במקרה הספציפי של BBC PRIME, גם לומר: "הורדתם את ערוץ האופנה לפני מספר חודשים בגלל שלא היתה קיבולת, עכשיו אתם מפנים את BBC PRIME, האם תואילו עכשיו להשיב את ערוץ האופנה למקומו".

יורם מוקדי: כך אנחנו נוהגים.

אורית נוקד: האם אתה מוכן לפרט לגבי היציאה?

אורית נוקד: הרבה פעמים כאשר מקצרים את תקופת התקשרות שהיא ארוכה, הצרכן בדרך כלל נפגע מכך.

אורית נוקד: מעניין אותי אם יש פה סוג של "קנס".

יורם מוקדי: הסכם המנוי של חברת הכבלים מאפשר לחברות הכבלים לשנות את תמהיל הערוצים שלהם כל הזמן.

יורם מוקדי: זה גם הגיוני מאוד, זה גם עבר את אישור בית הדין לחוזים, זה גם עבר אישור שלנו.

יורם מוקדי: יש בזה היגיון.

יורם מוקדי: היא חברה דינאמית, היא צריכה לענות לצרכי הלקוחות שלה.

יורם מוקדי: אבל, נקודת ההנחה היתה שמשנים, אבל הלקוח תמיד יכול לעבור למתחרה, וטוב שיש מתחרה.

יורם מוקדי: ברגע שיש קנס יציאה בשעה שלקוח רוצה לעזוב, אז משנים לו את תמהיל הערוצים והוא לא יכול לעזוב.

יורם מוקדי: לכן, אנחנו כמועצה תמיד באים ואומרים שלקוח שרוצה לעזוב בגלל שהורידו ערוץ משמעותי, צריך לאפשר לו ללכת ללא קנס יציאה.

יורם מוקדי: אני מאמין שבסופו של דבר גם שהערוץ הזה לא ירד, ולקוחות לא יעברו.

יורם מוקדי: אבל, היה ואם ערוץ כזה יורד, לקוח שרוצה לעבור מחר ליס, יכול לעזוב ולעבור להוט ללא קנס יציאה.

יורם מוקדי: כאן כן תפקידי, ואני חושב שזה חשוב מאוד במסגרת התחרות הזאת.

יורם מוקדי: כלומר, קחו חופש, שנו ערוצים כמה שאתם רוצים.

יורם מוקדי: לא המועצה היא קומיסר התוכן, אבל היא כן תוודא שלקוח יכול לעזוב.

יורם מוקדי: אני אוהב לקרוא עיתוני טלוויזיה ישנים כי התעשייה הזאת עברה כברת דרך מדהימה.

יורם מוקדי: אם לוקחים עיתון משנת 1996 מגלים שחברות הכבלים והלוויין מבחינת ערוצים, שידרה אותה כמות ערוצים בחבילה האנלוגית כמו היום.

יורם מוקדי: אבל, נוספו כמה ערוצים משמעותיים, וירדו כמה ערוצים זרים שאז הם קלטו מהאוויר.

יורם מוקדי: ערוצים כמו: הולמרק, AXN, ובידור ישראלי, ונשיונאל ג'יאוגרפיק, וערוץ הופ, וערוץ ויוה, נוספו לחבילת הבסיסי, ונוספו גם ערוצים שהם מעבירים מכוח חובה שלא היו קודם.

יורם מוקדי: את ערוץ 10 רואים לקוחות כבלים ויס בלבד כי הוא לא משודר בצורה חופשית, ערוץ 24, ערוץ הכנסת הנהדר – ואני לא אומר את זה בציניות, וערוץ הקניות.

יורם מוקדי: חברות הכבלים מחויבות לשים בחבילת הבסיס שלהן 50% מהפקות המקור.

יורם מוקדי: בפועל הן משקיעות יותר מ-75% בהפקות המקור בחבילת הבסיס.

יורם מוקדי: כלומר, הרבה מעבר לרגולציה.

אילן שרוזמן: מדובר פה בהרבה כסף שמגיע ללקוח.

אילן שרוזמן: זה דבר שאין לו אח ורע בעולם.

יורם מוקדי: אנחנו מדברים על 100 מיליון שקל רק בחבילת הבסיס בהפקות מקור.

יורם מוקדי: לכן אני יכול להגיד כך, חבילת הבסיס היום מושקעת יותר בתוכן, בכסף, הרבה יותר ממה שהיתה ערב עליית הלוויין לאוויר, ערב התחרות, וזה אומר שני דברים.

יורם מוקדי: ראשית, מצבו של הלקוח יותר טוב.

יורם מוקדי: שנית, תראו מה שקורה כאשר יש תחרות, לעומת רגולציה שעל הנייר צריכה לפקח באופן הדוק על חברות הכבלים השובבות של אותה עת.

יורם מוקדי: בעיקר התחרות הביאה לזה שחבילת הבסיס יותר אותה, עם התעקשות של המועצה בכמה מקטעים, בעיקר בנושא של הפקות מקור.

יורם מוקדי: המחיר של חבילת הבסיס האנלוגי שנגבה היום בפועל על ידן, הוא מחיר שהוא פחות מהמחיר המפוקח.

יורם מוקדי: יחד עם זאת, כיוון שירדו מספר ערוצים בחבילה האנלוגית, אנחנו במועצה התחלנו בתהליך של בדיקה לראות אם המחיר הזה הוא ריאלי.

יורם מוקדי: אנחנו גורם ממליץ לשר התקשורת, אנחנו לא הגורם המחליט.

יורם מוקדי: אבל, חשבנו שכאשר הם הורידו מספר ערוצים בשנה האחרונה לצרכים אחרים, הגיע הזמן לבוא ולהסתכל אם יש הצדקה בכלל לגעת במחיר.

דוד קמיניץ: אנחנו היום רשאים על-פי חוק להעלות את המחיר בקרוב ל-10%, ואנחנו לא מעדכנים את המחיר.

אתי בנדלר: כן.

אתי בנדלר: אבל, אומר מר מוקדי שמספר הערוצים הוא קטן.

אילן שרוזמן: צריך לדייק פה, כי תדרים באוויר יש בלי הכרה.

אילן שרוזמן: זה שבתחילת הדרך הכבלים שידרו המון תדרים והמון "פידים" שהגיעו, זה בכלל לא בר השוואה לערוצים שיורם מוקדי הזכיר שעלו בשנים האחרונות, שהם ערוצים יקרים ועתירי רכש, הפקות מקור.

אילן שרוזמן: עם כל הכבוד, לערוץ מקזחסטאן, עדיין אני חושב שעלות התועלת של ערוץ כמו ערוץ הבידור שמושקעים בו מיליונים היא אחרת לגמרי.

אילן שרוזמן: העלות כאן היא מתעתעת, כי היו בעבר הרבה מאוד ערוצים שנקלטו מהאוויר סתם כך, ובעצם לא ממש צפו בהם.

אילן שרוזמן: הערוצים שבאו במקומם הם ערוצים שבאמת הושקעו בהם כספים גדולים מאוד על מנת שהלקוח יהיה מרוצה.

אתי בנדלר: האיכות מסופקת תמורת תשלום נוסף, זה לא בחבילת הבסיס.

אתי בנדלר: ערוץ הבידור הוא בבסיס?

קריאות: כן.

אילן שרוזמן: ערוץ AXN הוא בסיס, כל הערוצים האלה הם בבסיס.

אילן שרוזמן: ערוץ AXN הוא ערוץ שעולה 20 מיליון שקל – מספרים שלא מכירים פה.

אילן שרוזמן: זה ערוץ שעלה בבסיס בלי תוספת של שקל.

אילן שרוזמן: הלקוח מקבל תוכן בכמויות שהוא לא קיבל פעם, כך שהמספר הוא בהחלט מתעתע.

אילן שרוזמן: צריך לדייק פה.

חנא סוייד: מהי דרגת החופש ביצירת התמהיל בחבילת הבסיס?

חנא סוייד: דיברו כאן על ה-BBC PRIME ועל ערוץ האופנה, עם כל הכבוד לכל הערוצים.

חנא סוייד: האם יש איזשהם כללים באפיון חבילת הבסיס?

יורם מוקדי: אנחנו במה שאני מכנה "סקיצופרניה רגולאטורית", כי השאיפה האמיתית היא שחבילת הבסיס הזאת תצטמק כמה שאפשר, ואז גם המחיר יהיה נמוך כמה שאפשר.

יורם מוקדי: זה באמת הכיוון.

יורם מוקדי: מצד שני, יושבת מועצה וכל פעם שרוצים להוריד ערוץ, היא מסתכלת על הכבלים והיא אומרת להם למה הם מורידים.

יורם מוקדי: דרך אגב, יש אנשים שמאוד כועסים שערוץ האופנה יורד מחבילת הבסיס.

יורם מוקדי: כשיש ערוץ טורקי בין-לאומי שיורד, אומרים יוצאי טורקיה בישראל - ויש הרבה - שאומרים: למה יש לנו רק ערוץ אחד טורקי עכשיו באנלוגי, פעם היו לנו שניים.

יורם מוקדי: בעולם הרב- ערוצי כל ערוץ שיורד, מעצבן אנשים.

יורם מוקדי: איפה אנחנו חושבים שאנחנו צריכים להתערב יותר?

יורם מוקדי: אנחנו מחייבים אותם לשים הרבה כסף בחבילת הבסיס בספורט, בילדים, במדע.

יורם מוקדי: אלו ערוצים משמעותיים שיהיה קשה יותר להוריד אותם בעתיד מחבילת הבסיס.

יורם מוקדי: שם גם רוב הכסף.

יורם מוקדי: שם אני חושב שהמועצה תהיה גם במצב יותר קשה מהמצב היום שערוץ בין-לאומי מכובד ואיכותי ככל שיהיה – הוא לא משהו שהמועצה תגן עליו.

יורם מוקדי: אנחנו יותר מגנים על ערוצים שנארזים ומופקים פה.

יורם מוקדי: אבל, היום יותר קל לי.

יורם מוקדי: אומנם ציבורית אני כל פעם צריך להגן כאשר מישהו שאוהב ערוץ בין-לאומי שיורד, והוא מאוד כועס.

יורם מוקדי: הוא מייד מסתער על הרגולאטור, וזה בסדר גמור.

יורם מוקדי: אבל, יותר קל לי להגן על ההחלטה הזאת כי היא די פשוטה.

יורם מוקדי: מדובר בערוץ בין-לאומי, יש לו הרבה מאוד תחליפים במגוון הקיים, הוא נמצא אצל המתחרה.

יורם מוקדי: אני נותן את הפתרון בזה שאני נותן לעבור למתחרה בצורה רגועה.

יורם מוקדי: שוב אני אומר, אני תמיד מציע קודם כל לחכות שיורידו, ואז לבוא ולשאול מה קורה פה, כי ההיסטוריה מלמדת שהרבה מאוד פעמים הם מתכוונים להוריד, אבל בסוף לא מורידים.

יורם מוקדי: עברנו את החוויה הזאת עם CNN, ועם ערוצים אחרים.

יורם מוקדי: בסוף הדברים מסתדרים.

יורם מוקדי: אני גם פקיד, ואני חושב שיש פקידים נהדרים, צנועים ומוכשרים.

יורם מוקדי: אבל, יש כל מיני פקידים, ולא הייתי רוצה שהפקיד בסוף יקבע לצופה מה הוא רואה בבית.

יורם מוקדי: החברות האלה יודעות יותר טוב לבנות את התמהיל, הם העלו ביוזמתם ערוץ טלנובלות - ערוץ ויוה, שאני לא יודע אם רגולאטור היה אומר שהוא בעד או לא, אבל הצופים מאוד אוהבים את זה.

יורם מוקדי: הם העלו ביוזמתם ערוץ לקטנטנים שהוא חידוש ישראלי.

יורם מוקדי: לא הרגולציה יצרה את הערוצים האלה, אלא היזומה שלהם והתחרות שלהם.

יורם מוקדי: פה אני הייתי מציע לפקידים לזוז הצידה, ולא להיות קומיסר תוכן, זה מאוד מפחיד אותי.

יורם מוקדי: שלא לדבר על ערוצים בין-לאומיים, שעם כל הכבוד אנחנו לא צריכים לדאוג עכשיו לפרנסה של BBC PRIME , אלא אולי יותר לגופים המקומיים שלנו.

זאב פרידמן: אם יורדו הערוצים, צריך לוודא שהדרך בפני מי שיבקש להתנתק תהיה יותר קלה ופשוטה מהקשיים שמערימים עליו בימים רגילים.

אורית נוקד: שמעתי את הדברים, נראה לי שהיה יותר נכון להתמקד בעשרה ערוצים ידידותיים לצרכן, מהתמקדות בערוצים קטנטנים, ושהמחיר יהיה בהתאם.

אורית נוקד: אני שאלתי בתום לב שאלה באשר להפסקת ההתקשרות, ומסתבר שאכן באמת יש בעיה כפי שהבנתי מדבריו של יורם מוקדי וגם מדבריך.

אורית נוקד: גם כאן צריך ללכת לקראת הצרכנים.

אורית נוקד: יותר ממה ששמענו, אין לפי דעתי מה להגיד בשלב זה.

אורית נוקד: אבל, תאמרו אתם מה דעתכם בעניין, כי אני בסופו של דבר לא חברת ועדת הכלכלה, אלא חברת ועדת הכספים.

משה כחלון: לנו נותר רק לסכם את הדיון אחרי שהדברים הניחו את דעתך.

משה כחלון: נמסר לנו שבשמונה החודשים האחרונים לא ירדו ערוצים מהחבילה, וזה בסדר גמור.

משה כחלון: מסתבר שנוספו ערוצים, והושקע יותר בתוכן.

משה כחלון: אנחנו בוועדה תומכים בעמדת המועצה שלא מאפשרת לכם להתייעל בתחום הפקות המקור.

משה כחלון: מה שנותר לכם הוא להתייעל מול ספקי התוכן בחו"ל, ואנחנו תומכים בזה, ואני מניח שגם חברי הכנסת.

משה כחלון: אנחנו קוראים לכם להמשיך להעמיד במרכז את טובת הצרכן, כמובן תוך כדי האיזונים הכלכליים המתבקשים.

משה כחלון: אנחנו לא רוצים שלצרכן יהיה טוב, ואתם תסגרו את העסק.

משה כחלון: תמשיכו בדרך הזאת.

חנא סוייד: צריך שיהיה מגוון מספק.

משה כחלון: כן, אני אמרתי את זה בסעיף הראשון.

משה כחלון: לא רק שהם לא הורידו, הם גם שיפרו את התוכן.

משה כחלון: חברת הכנסת נוקד, את מדברת על עשרה ערוצים ידידותיים.

משה כחלון: אני מקבל תלונות מאנשים שהורידו להם את הערוץ המצרי.

משה כחלון: יכול להיות שדוד קמיניץ בדק וראה שיש אפס אחוזי צפייה בערוץ הזה.

אורית נוקד: איך אתם מקבלים את ההחלטות שלכם לגבי התוכן?

אורית נוקד: מה הקריטריונים?

משה כחלון: אני יכול להתחייב לך שהם רוצים להיות הכי טובים.

אורית נוקד: האם השיקולים הם מסחריים, או שאתם אולי עושים סקרים ובודקים, אולי יש גם אלמנט חינוכי?

דוד קמיניץ: לא תמיד הורדת ערוצים זה בהשפעה שלנו.

דוד קמיניץ: יש מקרים שזה עניין של ספק זר.

דוד קמיניץ: היה לנו דוגמה עם ערוצים רוסיים.

דוד קמיניץ: הוא החליט שהוא לא רוצה לשדר יותר בישראל.

דוד קמיניץ: שנית, אנחנו באופן שוטף כל חודש מריצים סקרים, ואנחנו כעת בתהליך של קליטת מערכת שבזמן אמת אנחנו נדע את הרייטינג של כל ערוץ.

דוד קמיניץ: אני יכול להגיד שהנתונים האלה הם בדיונים פנימיים.

דוד קמיניץ: אני יכול לספר שבדיון עם מועצת המנהלים של החברה, הצגתי מה אנחנו רוצים לעשות ברמת הערוצים, ובדיוק כמו שהיושב ראש הציג את זה, לא היתה הסכמה בין 12 הנוכחים שישבו שם בחדר אפילו על הורדת ערוץ אחד.

דוד קמיניץ: אחד רואה את הערוץ הזה בחדר הכושר, השני - הבת שלו צופה בערוץ זה.

משה כחלון: יורם מוקדי אמר שיש מלחמת עולם על כל ערוץ שיורד.

משה כחלון: על כל פנים, אנחנו פונים אליכם להמשיך ולראות את הצרכן במרכז, ולדאוג לכך שחבילות הבסיס לא ידלדלו לא במספרים, ולא בתכנים.

משה כחלון: אני מודה לכולם, הישיבה נעולה.